Þunglyndi getur orsakast af mörgum þáttum en þar skipta bæði erfðir og umhverfi máli . Tengsl í æsku , félagslegar aðstæður , erfið lífsreynsla o.fl. hefur allt áhrif á hvernig við bregðumst við álagi . Vitað er að ákveðin reynsla getur gert okkur viðkvæmari fyrir þunglyndi . Átt er við reynslu í barnæsku eða snemma á lífsleiðinni en einnig áföll síðar á ævinni . Góð umönnun í frumbernsku getur styrkt einstaklinginn gagnvart áföllum síðar . Vitað er að vanræksla og annað ofbeldi í æsku hvort sem það er andlegs , líkamlegs eða kynferðislegs eðlis eykur líkur á þunglyndi síðar á ævinni . Áfengis - og vímuefnaneysla , langvarandi streituvaldar eins og atvinnuleysi , fjárhagsáhyggjur , hjónabandserfiðleikar og skortur á félagslegum stuðningi eru einnig áhættuþættir . Neikvæð lífsreynsla getur gert okkur viðkvæmari fyrir þunglyndi og þá sérstaklega lífsreynsla sem tengist missi eins og að missa einhvern nákominn , að missa vinnuna , að missa hlutverk sem við höfum haft eða missa heilsuna . Það er samt ekki þar með sagt að erfið lífsreynsla orsaki þunglyndi því það verða ekki allir þunglyndir sem lenda í neikvæðri lífsreynslu .